Finoman nem igazán lehetne megfogalmazni azt az üzenetet, amit a magyar kormány nemzetközi szóvivője (egész pontosan a nemzetközi kommunikációért és kapcsolatokért felelős államtitkára) írt ki ma délelőtt a Twitter-oldalára.

The breathtaking ignorance and arrogance of the East Coast liberal elite: Richard Cohen writing re HU in @washingtonpost says about Hungary that "Its best days are behind it”. More than 10 mn Hungarians proving him wrong everyday have a msg for the WaPo windbag: Menj a francba! https://t.co/bHcNuZQ1K6 — Zoltan Kovacs (@zoltanspox) May 21, 2019

Kovács Zoltán a Washington Post állandó szerzőjének írásán akadt ki, amelyben Richard Cohen Donald Trump amerikai elnök és Orbán Viktor találkozóját elemezte. Tény, hogy a véleménycikkben Cohen nem túl kedvesen ír Magyarország nemzetközi jelentőségéről.

„Magyarországnak nincs tengere, és még 10 millióan sem lakják. Nem tölt be hatalmi egyensúlyt, nem fontos kereskedelmi partner. A legjobb napjait már maga mögött hagyta, az oroszok elleni 1956-os dicsőséges kiállására a jelenlegi, történelmileg vak amerikai generáció már nem is emlékszik – és eddig Trump is kétségkívül közéjük tartozott.” Ezek után a szerző végigsorolja, hogyan rombolta le Orbán Viktor a demokráciát Magyarországon, megmagyarázva, miért nem kellett volna őt fogadni a Fehér Házban.

A magyar kormányszóvivő szokásához híven nem hagyta szó nélkül a kemény kritikát, a „keleti parti liberális elit döbbenetes tudatlanságának és arroganciájának” nevezve a történteket. Majd nem rejtette véka alá véleményét Richard Cohennel szemben sem.

„Azt írja Magyarországról, hogy a legjobb napjait már maga mögött hagyta. Több mint 10 millió magyar, aki minden nap bebizonyítja az ellenkezőjét üzeni neki: Menj a francba!” – írta mindannyiunk nevében a szerzőnek Kovács.